100 ബസ് വാങ്ങും: കെഎസ്ആര്ടിസിക്കും സ്ലീപ്പര് തിരുവനന്തപുരം ദീര്ഘദൂര യാത്രക്കാരെ ലക്ഷ്യമിട്ട് കെഎസ്ആര്ടിസി സ്ലീപ്പര്, സെമി സ്ലീപ്പര് ഉള്പ്പെടെ 100 പുതിയ ബസ് വാങ്ങുന്നു. കെഎസ്ആര്ടിസിയുടെ നവീകരണത്തിന് അനുവദിച്ച 50 കോടി രൂപയില്നിന്ന് 44.64 കോടി ചെലവിട്ടാണ് ബസ് വാങ്ങുന്നത്. നവംബര് ഒന്നിന് ആദ്യഘട്ടം ബസുകള് പുറത്തിറക്കും. 2022 ഫെബ്രുവരിയോടെ മുഴുവന് ബസും എത്തും. എട്ട് സ്ലീപ്പര്, 20 സെമി സ്ലീപ്പര്, 72 എയര് സസ്പെന്ഷന് നോണ് എസി ബസുകളാണ് വാങ്ങുന്നത്.ബിഎസ് 6 നിലവാരത്തിലുള്ളവയാണിവ. തമിഴ്നാടിനും കര്ണാടകയ്ക്കും ഉള്ളതുപോലെ കെഎസ്ആര്ടിസിക്ക് നിലവില് സ്ലീപ്പര് ബസുകളില്ല. 1.385 കോടി രൂപ നിരക്കില് 11.08 കോടി ചെലവിട്ടാണ് എട്ട് വോള്വോ സ്ലീപ്പര് ബസ് വാങ്ങുന്നത്. 47.12 ലക്ഷം രൂപ നിരക്കില് സെമി സ്ലീപ്പറും 33.78 ലക്ഷം നിരക്കില് എയര് സസ്പെന്ഷന് നോണ് എസി ബസും അശോക് ലയ്ലാന്ഡില്നിന്നാണ് വാങ്ങുക.